Wes-Kaapse polisiebeampte doodgeskietArgieffoto Die Valke in die Wes-Kaap ondersoek ’n saak van moord nadat ’n polisiebeampte Saterdagaand in Langa naby Kaapstad doodgeskiet is. Sers. Abongile Mayile (39) was nie aan diens ten tyde van sy dood nie. Kapt. FC van Wyk, woordvoerder van die polisie, het Sondag in ’n verklaring gesê polisiebeamptes het gisteraand net voor 19:00 ’n klagte ontvang van ’n skietery in Settlers. Die polisiebeamptes het ondersoek ingestel waarna hulle by hul aankoms op die toneel vir Mayile op sy rug met ŉ skietwond aan die kop gevind het. Hy is op die toneel dood. Mayile was verbonde aan die polisie in Athlone. Die polisie doen nou ’n beroep op die publiek om enige inligting rakende die voorval by die Misdaadstopnommer by 08600 10111 aan te meld. Alle inligting sal vertroulik hanteer word.